CELEX: 32020R1811
Language: sl
Date: 2020-12-01 00:00:00
Title: Izvedbena uredba Komisije (EU) 2020/1811 z dne 1. decembra 2020 o spremembi Uredbe (ES) št. 684/2009 glede identifikacije gospodarskih subjektov na Severnem Irskem

2.12.2020   
               
               
                  SL
               
               
                  Uradni list Evropske unije
               
               
                  L 404/3
               
            
         IZVEDBENA UREDBA KOMISIJE (EU) 2020/1811
         z dne 1. decembra 2020
         o spremembi Uredbe (ES) št. 684/2009 glede identifikacije gospodarskih subjektov na Severnem Irskem
         EVROPSKA KOMISIJA JE –
         ob upoštevanju Pogodbe o delovanju Evropske unije in zlasti člena 113 Pogodbe v povezavi s členom 131 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (1),
         ob upoštevanju Direktive Sveta 2008/118/ES z dne 16. decembra 2008 o splošnem režimu za trošarino in o razveljavitvi Direktive 92/12/EGS (2) ter zlasti člena 29(1),
         ob upoštevanju naslednjega:
         
                     (1)
                  
                  
                     Združeno kraljestvo je 31. januarja 2020 izstopilo iz Evropske unije na podlagi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu).
                  
               
                     (2)
                  
                  
                     Člen 126 sporazuma o izstopu določa prehodno obdobje, ki se bo končalo 31. decembra 2020. Do tega datuma se pravo Unije v celoti uporablja za Združeno kraljestvo in v njem.
                  
               
                     (3)
                  
                  
                     Po prehodnem obdobju se pravila Unije na področju trošarin za Združeno kraljestvo ne bodo več uporabljala. Vendar se bodo na Severnem Irskem (3) v skladu s členom 8 Protokola o Irski/Severni Irski (v nadaljnjem besedilu: protokol), ki je del sporazuma o izstopu, pravila Unije na področju trošarin po prehodnem obdobju še naprej uporabljala, kar zadeva blago, da bi se preprečila trda meja med Irsko in Severno Irsko.
                  
               
                     (4)
                  
                  
                     V skladu s členom 19 Uredbe Sveta (EU) št. 389/2012 (4) vsaka država članica vzdržuje elektronsko zbirko podatkov, ki vsebuje evidenco gospodarskih subjektov (imetnikov trošarinskih skladišč, registriranih prejemnikov in registriranih pošiljateljev) v smislu člena 4 Direktive 2008/118/ES. Kar zadeva dvočrkovno oznako države, člen 1 Uredbe Komisije (EU) št. 612/2013 (5) ureja strukturo identifikacijske številke gospodarskih subjektov, in sicer določa, da je trošarinska številka gospodarskega subjekta sestavljena iz dveh polj. Prvo polje predstavlja črkovna oznaka države, ki je identifikator države članice, v kateri je gospodarski subjekt ali trošarinsko skladišče registrirano. Ta oznaka je vzeta s seznama oznak 3 v Prilogi II k Uredbi Komisije (ES) št. 684/2009 (6). Poleg tega so postopki računalniško podprti z vseevropskima informacijskima sistemoma, in sicer sistemom za gibanje in nadzor trošarinskega blaga (EMCS) in sistemom za izmenjavo podatkov o trošarinah (SEED) za registracijo trošarinskih gospodarskih subjektov.
                  
               
                     (5)
                  
                  
                     Gibanje trošarinskega blaga med Unijo in Severno Irsko se bo obravnavalo kot gibanje znotraj Unije. Zato morajo biti gospodarski subjekti s sedežem na Severnem Irskem, ki nameravajo opraviti gibanje trošarinskega blaga pod režimom odloga plačila trošarine v države članice in iz njih, registrirani in morajo pridobiti dovoljenje v okviru sistema SEED ter uporabljati trošarinske postopke Unije in EMCS. Oznake držav članic in oznake držav so določene v Uredbi (ES) št. 684/2009 s sklicevanjem na oznako ISO alfa 2 (ISO 3166). Medtem ko gospodarski subjekti Združenega kraljestva uporabljajo oznako „GB“, Severna Irska v okviru tega sistema nima posebne oznake. Ker ISO predvideva možnost uporabe oznak X za ozemlja, ki nimajo posebne oznake, in zaradi uskladitve z Izvedbeno uredbo Komisije (EU) 2020/1470 (7), je primerno uporabiti oznako „XI“ za razlikovanje gospodarskih subjektov na Severnem Irskem, ki izvajajo gibanje trošarinskega blaga.
                  
               
                     (6)
                  
                  
                     Uredbo (ES) št. 684/2009 bi bilo zato treba ustrezno spremeniti.
                  
               
                     (7)
                  
                  
                     Ukrepi iz te uredbe so v skladu z mnenjem Odbora za trošarine –
                  
               SPREJELA NASLEDNJO UREDBO:
         
            Člen 1
            Uredba (ES) št. 684/2009 se spremeni:
            
                        (a)
                     
                     
                        v Prilogi I se točka 17.2 tabele 1 v vrstici c, stolpec F, nadomesti z naslednjim:
                        „Navedite oznako države, ki ni ena od oznak držav članic.“;
                     
                  
                        (b)
                     
                     
                        Priloga II se spremeni:
                        
                                    (i)
                                 
                                 
                                    Seznam oznak 3 se nadomesti z naslednjim:
                                    „3.   OZNAKE DRŽAV
                                    Oznake morajo biti enake oznakam, določenim v nomenklaturi držav in ozemelj za evropsko statistiko mednarodne blagovne menjave iz Priloge I k Izvedbeni uredbi Komisije (EU) 2020/1470 (*1), razen:
                                    
                                                —
                                             
                                             
                                                za Grčijo, za katero je treba uporabiti EL namesto GR.
                                             
                                          
                                       (*1)  Izvedbena uredba Komisije (EU) 2020/1470 z dne 12. oktobra 2020 o nomenklaturi držav in ozemelj za evropsko statistiko o mednarodni trgovini z blagom in o geografski razčlenitvi za druge poslovne statistike (UL L 334, 13.10.2020, str. 2).“;"
                        
                                 
                              
                                    (ii)
                                 
                                 
                                    seznam oznak 4 se črta;
                                 
                              
                                    (iii)
                                 
                                 
                                    seznam oznak 5 se nadomesti z naslednjim:
                                    „5.   REFERENČNA ŠTEVILKA CARINSKEGA URADA (COR)
                                    Referenčna številka carinskega urada je sestavljena iz identifikatorja oznake države članice in 6-mestne alfanumerične nacionalne številke, na primer IT0830AB.“
                                 
                              
                  
         
            Člen 2
            Ta uredba začne veljati 1. januarja 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 1. decembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 29, 31.1.2020, str. 7.
         
            (2)  UL L 9, 14.1.2009, str. 12.
         
            (3)  Pod pogojem, da se ohrani demokratična privolitev iz člena 18 protokola k nadaljnji uporabi člena 8 protokola.
         
            (4)  Uredba Sveta (EU) št. 389/2012 z dne 2. maja 2012 o upravnem sodelovanju na področju trošarin in o razveljavitvi Uredbe (ES) št. 2073/2004 (UL L 121, 8.5.2012, str. 1).
         
            (5)  Izvedbena uredba Komisije (EU) št. 612/2013 z dne 25. junija 2013 o delovanju evidence gospodarskih subjektov in trošarinskih skladišč, z njimi povezanih statističnih podatkih in poročanju v skladu z Uredbo Sveta (EU) št. 389/2012 o upravnem sodelovanju na področju trošarin (UL L 173, 26.6.2013, str. 9).
         
            (6)  Uredba Komisije (ES) št. 684/2009 z dne 24. julija 2009 o izvajanju Direktive Sveta 2008/118/ES v zvezi z računalniškimi postopki za gibanje trošarinskega blaga pod režimom odloga plačila trošarine (UL L 197, 29.7.2009, str. 24).
         
            (7)  Izvedbena uredba Komisije (EU) 2020/1470 z dne 12. oktobra 2020 o nomenklaturi držav in ozemelj za evropsko statistiko o mednarodni trgovini z blagom in o geografski razčlenitvi za druge poslovne statistike (UL L 334, 13.10.2020, str. 2).